Jouduitko koronaviruksen takia talousvaikeuksiin?
Koronakriisi voi muuttaa monen ihmisen taloudellista tilannetta. Mitä olisi hyvä huomioida, kun tulot pienevät? Mitä kannattaa huomioida, jos olet ottamassa lainaa? Vastauksia näihin ja muihin kysymyksiin löytyy talous- ja velkaneuvonnan verkkosivuilta.  Talous- ja velkaneuvonnan sivuille on koottu vinkkejä ja ohjeita raha-asioiden hoitamiseen koronakriisin aikana. Neuvoja omaan taloustilanteeseesi saat talous ja velkaneuvonnan chatista ja oikeusaputoimistojen talous- ja velkaneuvonnasta. Chat on avoinna arkisin klo 10–12 torstaisin klo 15–17. Chat ja oikeusaputoimistojen yhteystiedot löytyvät verkkopalvelusta oikeus.fi  Oikeusministeriö valmistelee useita hallituksen esityksiä, joilla helpotetaan koronavirusepidemian takia taloudellisiin vaikeuksiin joutuneiden tilannetta. Erityistä huomiota kiinnitetään siihen, että tarpeettomat konkurssit vältetään ja kuluttajaluottojen korkoja kohtuullistetaan. Lisätietoa muutoksista oikeusministeriön tiedotteessa 3.4.2020. Kuluttajaluottojen enimmäiskorkoon ja markkinointiin rajoituksia (OM:n tiedote 23.4.2020) Hallitus rajoittaa tilapäisesti velkojien oikeutta hakea yritys konkurssiin (OM:n tiedote 16.4.2020) Ulosottolakiin väliaikaisia muutoksia koronaepidemian takia (OM:n tiedote 16.4.2020) Ulosoton lainsäädäntöön koronavirusepidemiasta johtuvia väliaikaisia muutoksia 1.5. lukien (valtakunnanvoudinviraston tiedote 30.4.2020) Katso neuvoja myös Kilpailu- ja kuluttajaviraston ja Takuusäätiön sivuilta Julkaistu 26.3.2020 klo 12.30, päivitetty 4.5.
fi
Mihin mennessä kokoontumisrajoitusten takia pitämättä jäänyt osakeyhtiön tai asunto-osakeyhtiön yhtiökokous, osuuskunnan kokous tai yhdistyksen kokous tulee järjestää?
Yhteisöjen osakkaiden, jäsenten, edustajiston ja valtuuston kokoukset voidaan myöhentää niin, että ne pidetään viimeistään 30.9.2020. Laki tuli voimaan 1.5. Kutsun voimaantulon jälkeen pidettävään, lain sallimia osallistumiskeinoja hyödyntävään kokoukseen voi jo lähettää. Lykkäysmahdollisuus koskee varsinaisen ja sääntömääräisen kokouksen lisäksi jatkokokousta ja ylimääräistä kokousta sekä yhtiöissä ja osuuskunnissa myös sulautumisen tai jakautumisen hyväksyvää kokousta. Osuuskunnan ja yhdistyksen hallitus voi vaatia ennakkoilmoittautumista syyskuun loppuun 2020 mennessä järjestettävään osuuskunnan ja edustajiston kokoukseen sekä yhdistyksen ja valtuutettujen kokoukseen. Näin hallitus saa etukäteen tiedon osallistuvista ja voisi sitten esimerkiksi järjestää kokoustilat terveysvaatimusten mukaisesti ja pyytää etäosallistumiseen tarvittavat yhteystiedot.  Mahdollisuus yhdistyksen kevät- ja syyskokouksen yhdistämiseen on arvioitava yhdistyskohtaisesti. Tässä kokonaisarvioinnissa on otettava huomioon ainakin yhdistyksen säännöt, minkälaisia asioita on päätettävänä, mitkä ovat terveydensuojelulliset tarpeet yhdistyksen jäsenkunta huomioon ottaen sekä arvio siitä, että siirrosta ei aiheudu vahinkoa yhdistykselle eikä sen jäsenille. Kokouksen koollekutsumisesta ja arvioinnista vastaa yhdistyksen hallitus (lakivaliokunnan lausunto 2/2020). Julkaistu 16.4.2020 klo 14.00, päivitetty 4.5.2020
fi
Mihin mennessä tilinpäätös täytyy laatia?
Osakeyhtiön, asunto-osakeyhtiön, osuuskunnan ja rekisteröidyn yhdistyksen hallituksen on laadittava tilinpäätös 30.6.2020 mennessä tilikaudelta, joka päättyi aikaisintaan 30.11.2019 ja viimeistään 29.2.2020. Julkaistu 16.4.2020 klo 14.00, päivitetty 24.4.2020 klo 16.35
fi
Mistä saan tietoa kokouksen järjestämisestä?
Kokouksen järjestäminen ja koolle kutsuminen on yhteisön hallituksen tehtävä. Osakkeenomistajat ja jäsenet voivat odottaa tietoa kokousten järjestämisestä hallitukselta. Julkaistu 16.4.2020 klo 14.00
fi
Mistä voi saada lisätietoa osakeyhtiöiden, asunto-osakeyhtiöiden, osuuskuntien ja yhdistysten osakkaiden, jäsenten, edustajiston ja valtuutettujen kokousten käytännön järjestelyistä?
Lisätietoja kokousten lykkäämiseen ja järjestämiseen, asiamiehen käyttöön, etäosallistumiseen ja tilinpäätöksen laatimiseen liittyvistä käytännön järjestelyistä antavat eri yhteisömuotojen ja toimialojen järjestöt, neuvontatahot ja muut organisaatiot, kuten  Elinkeinoelämän keskusliitto (EK) Keskuskauppakamari (KKK) EK:n ja KKK:n yhteydessä toimiva Listayhtiöiden neuvottelukunta Suomen yrittäjät Kiinteistöliitto Isännöintiliitto Pellervo-seura SOSTE ry Olympiakomitea Nuorisoalan kattojärjestö Allianssi SAK  Suomen tilintarkastajat.  Julkaistu 16.4.2020 klo 16.30, päivitetty 24.4.2020 klo 16.35
fi
Miten lapsen tapaamisoikeus ja vuoroasuminen järjestetään poikkeusoloissa?
Lapsella on oikeus pitää yhteyttä molempiin vanhempiinsa. Tätä oikeutta on vaalittava myös poikkeusoloissa. Lisätietoa ja tarkemmat ohjeet vanhemmille löytyvät THL:n sivuilta  Julkaistu 26.3.2020 klo 10.15
fi
Miten pörssiyhtiön yhtiökokouksen järjestämistä helpotetaan?
Pörssiyhtiön hallitus voi päättää, että yhtiökokoukseen voi osallistua vain asiamiehen välityksellä tai etänä, jos kokous järjestetään viimeistään 30.9.2020. Hallitus voi päättää, että myös asiamies osallistuu etänä. Tällöin osakkeenomistajien kyselyoikeus, johdon vastausvelvollisuus ja osakkaiden ehdotusoikeus on järjestettävä ennen kokousta ja päätöksistä äänestämistä. Äänestys voidaan järjestää ennakkoon tai kokouksen aikaisena etä-äänestyksenä. Pörssiyhtiön toimittamassa kokouskutsussa on yksityiskohtaiset ohjeet kokoukseen osallistumisesta, kysymysten ja vastaehdotusten esittämistavasta ja –ajasta sekä kysymysten, ehdotusten ja yhtiön vastausten julkistamisesta. Julkaistu 16.4.2020 klo 14.00, päivitetty 24.4.2020 klo 16.30
fi
Mitä kuluttajaluottoja suoramarkkinointikielto koskee?
Hallituksen esityksen mukaan kuluttajaluottojen suoramarkkinointikielto koskisi kuluttajansuojalain 7 luvun soveltamisalaan kuuluvia kuluttajaluottoja, myös hyödykesidonnaisia luottoja. Vastaus perustuu lakiesitykseen.
fi
Mitä kuluttajaluottoja tilapäinen korkokatto koskee?
Hallituksen esityksen mukaan kuluttajaluottojen tilapäinen 10 prosentin enimmäiskorko koskisi kuluttajansuojalain 7 luvun soveltamisalaan kuuluvia kuluttajaluottoja. Hyödykesidonnaiset luotot, kuten esimerkiksi yleisluottokorttiluotot, autojen osamaksukauppa ja verkkokaupan erämaksumahdollisuus, on ehdotettu rajattavaksi korkokaton ulkopuolelle. Vastaus perustuu lakiesitykseen.
fi
Velkojan oikeutta hakea yritys konkurssiin rajoitetaan. Mistä on kyse?
Konkurssin edellytyksenä on maksukyvyttömyys. Maksukyvyttömyydellä tarkoitetaan, että yritys on muuten kuin tilapäisesti kykenemätön maksamaan velkojaan. Konkurssilain mukaan yritys oletetaan maksukyvyttömäksi, jos se ei ole maksanut velkaansa viikon päästä siitä, kun se on saanut konkurssiuhkaisen maksukehotuksen. Näin ei väliaikaisesti enää jatkossa käy. Maksukyvyttömyyden pitää olla pidempikestoista, jotta yritys voidaan asettaa konkurssiin. Koronaepidemiasta johtuva maksukyvyttömyys ei jää useimpien kohdalla pysyväksi. Julkaistu 16.4.2020 klo 14.05, muokattu 30.4.2020
fi
Velkojan oikeutta hakea yritys konkurssiin rajoitetaan. Kauanko tämä väliaikainen järjestely jatkuu?
Väliaikainen järjestely on voimassa 31.10.2020 saakka.  Julkaistu 16.4.2020 klo 14.05, muokattu 30.4.2020
fi
Voiko osuuskunnan tai yhdistyksen jäsen käyttää asiamiestä osallistuakseen kokoukseen, vaikka säännöt eivät sitä sallisi?
Osuuskunnan jäsen voi suoraan lain nojalla käyttää asiamiestä, vaikka se olisi säännöissä kielletty, jos kokous pidetään viimeistään 30.9.2020. Yhdistyksen hallitus voi sallia asiamiehen käytön, vaikka yhdistyksen säännöt eivät sitä sallisi, jos kokous pidetään viimeistään 30.9.2020. Yhdistyksen hallitus voi käytännössä myös asettaa sellaisia asiamiestä koskevia perusteltuja edellytyksiä, jotka ovat yhdenvertaisuusperiaatteen mukaisia. Yhdistyksen tarkoitukseen ja toimintaan perustuen esimerkiksi puolueyhdistyksen hallitus voi edellyttää, että puoluekokouksessa asiamiehen on oltava puolueen perusjärjestön jäsen (Lakivaliokunnan lausunto 2/2020 vp ja talousvaliokunnan mietintö 8/2020 vp). Julkaistu 16.4.2020 klo 14.00, päivitetty 24.4.2020 klo 16.25
fi
Voiko osuuskunnan tai yhdistyksen jäsen osallistua etänä, vaikka säännöissä tästä ei mainita mitään tai etäosallistuminen kokouksiin on erikseen kielletty?
Osuuskunnan tai yhdistyksen hallitus voi sallia jäsenille etäosallistumisen, vaikka niiden säännöissä etäosallistuminen olisi erikseen kielletty tai sitä ei olisi sallittu, jos kokous pidetään viimeistään 30.9.2020. Jos osalla jäsenkuntaa ei ole riittäviä digitaitoja tai mahdollisuuksia osuuskunnan tai yhdistyksen johdon huolellisuusvelvoitteen mukaista on huolehtia siitä, että jäsenkunta huomioon ottaen kaikilla jäsenillä on käytännössä riittävä mahdollisuus osallistua yhdistyksen tai osuuskunnan kokouksen päätöksentekoon. Tällöin voi olla tarpeen sallia osallistuminen vain asiamiehen välityksellä tai etänä. Jos yhdistyksen jäsenellä ei ole valmiuksia etäosallistumisvälineen käyttämiseen, voi käytännössä esiintyä tilanteita, joissa hänellä on tekninen "digiavustaja" kokouksessa, vaikka yhdistyslaki ei sitä nimenomaan sallikaan, koska rajoituksen noudattamista ei käytännössä voi valvoa etäosallistumisessa (lakivaliokunnan lausunto 2/2020 vp). Osallistumistapojen valinnassa ja kokousten käytännön toteuttamisessa on syytä huomioida, että etäosallistumisessa ei välttämättä voida todeta varmasti, ketkä kaikki kokoukseen tosiasiassa osallistuvat jäsenten ja mahdollisten asiamiesten lisäksi (lakivaliokunnan lausunto 2/2020 vp). Yhdistyksen hallituksen tulee antaa riittävät menettelyohjeet etäosallistumisen osalta äänestykset mukaan lukien. Mallia voidaan ottaa esimerkiksi äänestys- ja vaalijärjestyskäytännöistä. Sama koskee etäosallistumista valtuutettujen kokoukseen. Varsinaista yhdistyslain 30 §:ssä tarkoitettua äänestys- ja vaalijärjestystä ei voida hallituksen toimesta hyväksyä (lakivaliokunnan lausunto 2/2020 vp). Vaikka etäosallistumismahdollisuuden sallimisen myötä käytännössä kaikki kokouksen osallistujat osallistuisivat etäosallistuen, tulee kokouksella tästä huolimatta olla fyysinen kokouspaikka (lakivaliokunnan lausunto 2/2020 vp). Julkaistu 16.4.2020 klo 14.00, päivitetty 24.4.2020, klo 16.20
fi